Index - Külföld - Autóbalesetet szenvedett a lengyel kormányfő
Autóbalesetet szenvedett péntek este Beata Szydło lengyel miniszterelnök a dél-lengyelországi Oświęcimben, vagyis Auschwitban. az első értesülések szerint állapota stabil, a helyi kórházban végzett előzetes vizsgálatot követően helikopterrel a varsói katonai kórházba szállítják.
Beata Szydło péntek este az Oświęcimhez közeli lakhelyére tartott a három kormánykocsiból álló konvojban.
Az összetört kormányfői autó
Rendőrségi közlemény szerint a kormányfő sofőrje egy Fiat Seicento előzése közben irányváltozásra kényszerült, és a jármű egy útszéli fának ütközött.
A lengyel kormányfőt, valamint a vele egy kocsiban utazó további két személyt az oświęcimi kórházba szállították, ott hoztak döntést a varsói vizsgálat szükségességéről. A lengyel kormány szóvivője azt közölte a Twitter közösségi hírportálon, hogy a miniszterelnök állapota jó, újabb, rutin jellegű vizsgálatnak vetik alá.
Kisebb zúzódásokat szenvedett, de jól van
Rafal Bochenek lengyel kormányszóvivő szombat délelőtt közölte, hogy a lengyel miniszterelnök jól érzi magát, de még várnak rá vizsgálatok. "A kormányfő állapota stabil és jó, folyamatos orvosi megfigyelés alatt van, semmi komoly nem történt" - mondta a szóvivő.
Tévés forgatócsoport a varsói katonai kórház előtt, ahol Beata Szydlo lengyel miniszterelnököt ápolják
A kormányfő sérüléseiről csak annyit mondott, hogy "a közúti balesetekre jellemző zúzódásokat" szenvedett. Azt mondta, a miniszterelnök tudja teljesíteni hivatali feladatait, de egy időre még kórházban marad. Kérdésre válaszolva úgy fogalmazott: még nem dőlt el, hogy a kedden esedékes kormányülést vezetheti-e.
A kormányfő sofőrjét remélhetőleg még szombaton hazaengedik az oświęcimi kórházból. A lengyel kormányőrségnek a miniszterelnökkel egy kocsiban utazó tagjára Varsóban vár még orvosi vizsgálat.